Byrådet møtt med høylytt buing

Engasjerte bergensere lot ukvemsordene hagle da de markerte sin motstand mot bybane over Bryggen.

Publisert Publisert 20. februar 2016

ENGASJERT: Per Bolstad (i rødt) sto helt fremst blant de flere hundre som lørdag møtte opp til folkemønstring mot bybane over Bryggen. - Når flertallet av bergenserne ikke vil ha Bybanen over Bryggen, så burde den ikke gå der. Så enkelt er det, sier 61-åringen. Foto: TOR HØVIK

Denne artikkelen er over fire år gammel

— Jeg bor i gaten rett bakom her. Jeg har ikke lyst til at Bryggen skal bli ødelagt, sier Per Bolstad (61).

Han var en av flere hundre som lørdag møtte opp til folkemønstring mot bybane over Bryggen. 61-åringen sto helt fremst i folkemengden og viste tydelig sin misnøye da byrådsleder Harald Schjelderup (Ap) og byutviklingsbyråd Anna Elisa Tryti (Ap) gikk på scenen for å forsvare Arbeiderpartiets snuoperasjon.

I valgkampen var Arbeiderpartiet klare på at de ønsket tunnel, men i forhandlingene mellom Ap, KrF og Venstre var det de to sistnevnte som fikk gjennomslag for sitt syn- en trasé over Bryggen.

— Arbeiderpartiet har solgt Bryggen, som nå blir ødelagt for generasjoner, sier Bolstad, og legger til:

— Når flertallet av bergenserne ikke vil ha Bybanen over Bryggen, så burde den ikke gå der. Så enkelt er det.

FOLKEMØNSTRING: Byutviklingsbyråd Anna Elisa Tryti (Ap) fikk overlevert 5400 underskrifter fra Fortidsminneforeningen.

Politisk hestehandelLørdagens markering, som ble ledet avNRKs mangeårige valgekspert Geir Helljesen, skulle synliggjøre motstanden mot trasévalget til det sittende byrådet. I timen mellom klokken 15 og 16 holdt representanter for en rekke partier og interesseorganisasjoner appell (se faktaboks).

Fakta Bybanemarkering Markeringen fant sted foran Bryggen lørdag 20. februar mellom kl. 15.00 og 16.00. Arrangementet ble initiert av Stiftelsen Bryggen, Bryggens Venner, Unge Høyre, Miljøpartiet de Grønne, Bergen Lokallag av Fortidsminneforeningen og Fortidsminneforeningen, Hordaland avdeling.Programmet inneholdt korte appeller fra en rekke partier og interesseorganisasjoner:Janicke Runshaug Foss, styreleder i Bryggens vennerKim F. Lingjærde, styreleder i Stiftelsen BryggenGøril Nordtvedt, arkeolog og daglig leder i Fortidsminneforeningen, Hordaland avdeling.Nils Georg Brekke, professor i bygningshistorie og tidligere fylkeskonservatorGeir Atle Ersland, professor i historieTryggve Fett, byhistorikerOla Hiis-Bergh, cruisespesialistOle Warberg, reiselivsdirektørSondre Båtstrand, gruppeleder for MDGTor Woldseth, gruppeleder for FrpHannah Atic, bystyremedlem for HøyreOve Sverre Bjørdal, gruppeleder for SpTorstein Dahle, gruppeleder for RødtByrådsleder Harald Schjelderup (Ap) og byutviklingsbyråd Anna Elisa Tryti (Ap) talte også til de fremmøtte.Fred Ove Reksten sto for kunstneriske innslag, blant annet en ny Bryggen-sang, mens Geir Helljesen var konferansier. Les mer

— Bergen har et reelt politisk flertall og en solid majoritet av byens befolkning som ønsker andre løsninger. Vi kan ikke akseptere at hestehandel om byrådsmakt skal ødelegge det viktigste kulturminnet vi har i Norge, sier styreleder Kim Lingjærde i Stiftelsen Bryggen, en av initiativtakerne til markeringen.

Et stort banner som viste et vognsett på den planlagte traséhøyden - 42 meter langt og rundt 3,5 meter høyt - var satt opp for å vise hvordan Bybanen vil sperre utsikten mot byens fremste turistattraksjon.

Sjekk planene:

Les også Slik kan det bli i Ladegårdsgaten

Flertall for tunnel

Janicke Runshaug Foss, styreleder i Bryggens venner, sammenlignet dagens markering med den gang bergenserne reddet Bryggen i 60-årene.

— Bybanesporene vil sette fire fete streker over muligheten til å videreutvikle Bryggen. Den vil viske ut sporene av hvordan vårt eldste bysentrum har utviklet seg i snart tusen år.

I likhet med mange av talerne trakk hun også fremdet paradoksale i at nær 80 prosent av bergenserne har stemt på partier som ønsker en tunnelløsning.

Byhistoriker Tryggve Fett trakk paralleller til traseen på Nesttun:

— Nå innrømmer de at de kanskje valgte feil løsning der. Hvorfor må de gjøre den samme feilen her nede? Hvor lenge skal galskapen fortsette?

Les også:

Les også Dette er historien om hvordan diktatordatteren fra Angola «fikset» Bybanen i Bergen

Byrådet møtt med buing

Engasjementet blant de fremmøtte var sterkest da Gøril Nordtvedt, arkeolog og daglig leder i Fortidsminneforeningen, overleverte 5400 underskrifter til byrådsleder Harald Schjelderup (Ap) og byutviklingsbyråd Anna Elisa Tryti (Ap). Begge gikk på scenen til høylytt buing fra de fremmøtte.

LITE POPULÆR: Byrådsleder Harald Schjelderup (Ap) ble møtt av høylytt buing da han gikk opp scenen. Foto: TOR HØVIK

— Det er greit at dere buer, jeg tåler det, sa Schjelderup, som roste engasjementet blant de fremmøtte, uten at dét la noen demper på tilropene.Tryti måtte heve stemmen for å overdøve ropene fra folkemengden.

— Bybane til alle bydeler er en helt avgjørende forutsetning for miljøvennlig byutvikling, sa hun.

Tryti, som de siste årene har jobbet som fylkeskultursjef med ansvar for å fremme antikvariske interesser, ble så konfrontert av Geir Helljesen med at hun selv ønsker at Bybanen skal gå i tunnel.

— Jeg har vært tydelig på at jeg har frarådet en løsning over Bryggen, svarte byråden, før hun la til:

— Men jeg har tatt på meg oppdraget. Dette er en viktig del av byrådsplattformen.

Les også:

Les også Bybane til Fyllingsdalen først

KLAR BESKJED: Irene Hurlen (68) ga byutviklingsbyråd Anna Elisa Tryti (Ap) en verbal skyllebøtte. - Jeg klarte ikke la være. Jeg er sjokkert over at de kan gjøre dette, sier 68-åringen. Foto: TOR HØVIK

— Skal lenke meg fast

I et intervju med BT tidligere i uken lovet byråden å samarbeide med sine meningsmotstandere. Der uttalte hun at byrådet skal gjennomføre en del arbeid for å sikre at de kulturminnefaglige hensynene tas på Bryggen, noe hun gjentok fra scenen.

Da Tryti gikk ned til folkemengden, ble hun møtt av Irene Hurlen (68), som ga byutviklingsbyråden en verbal skyllebøtte med ord som «skammelig» og «kriminelt».

— Jeg er så rasende, jeg har ikke ord, sier 68-åringen til BT etterpå.

— Jeg er sjokkert over at de kan tenke tanken på å gjøre dette. Dette blir ingen kardemommebytrikk, jeg tror ikke folk skjønner det. Og når det er ødelagt, så er det ødelagt, det kan ikke gjøres om. Er dette vi ønsker å etterlate til våre barn og barnebarn?

— Nei, jeg skal lenke meg fast, jeg, gamle damen. Jeg trodde ikke jeg kunne bli så forbannet.

Publisert Publisert: 20. februar 2016 18:36 Oppdatert: 20. februar 2016 19:15